Um homi cabo-verdiano de 41 anu atxadu onti dia 2 di Junhu, prezu num cave, sem condison de higiene, na Cascais, Portugal.
Dje staba presu dentu casa dja tinha 8 anu. Mae des homi ki tinha el fitxadu, ka sabia modi ki eh ta lida ku problemas psiquiátricos ki fladu ma homi ten.
Segundo jornal “O Público”, vítima staba fitxadu na um tipu di “cativeiro” na um casa (odja foto) ki ta fika na Rua Nova da Ribeira, na Amoreira, Cascais, .
Vizinhus fla, ma mae des homi eh um pessoa ki ka ta papia txeu, e kel familia , dja tinha recebidu antes alguns ves, visita di Guarda Nacional Republicana portuguesa (GNR), devido a txeu keixas di agresson ki kontici, mas sime ninguen ka da konta ma es familia tinha homi prezu na cave.
Mae ki ta vivi na kel kasa ku si kumpanheru e tambe ku mas um si fidja de 26 anu de idade, es mae conta ma es resolve poi ses fidju prezu dentu casa, ku porton fitxadu ku corrente ku cadeado, pa protegel.
Vizinhus fla ma es ta lembra ma antes kantu homi era mas jovem ma eh ta baba scola e ma eh ta staba na rua, mas, es ka ta lembra ma el era agressivo.
Na jornal ben escritu ma kantu es homi desaparece, ma alguns vizinhos inda, fikaba curioso pa sabe undi ki eh staba, mas es ca pergunta txeu. Kantu es ca odjaba el, es obi ta fladu ma vitima staba internadu. Ninguén ka imaginaba ka pensaba ma eh staba fitxadu dentu kel casa cinzento.
Es familia, es tudu es sta desempregados e es ta vivi di dinheru ki es ta dadu na Rendimento Social de Inserção.
Propi sofrimento des homi ki salval
Kela kontici kantu onti terça fera, GNR mas um bes txomadu na kel casa, pamodi familia tinha confuson ku vizinhus.
Mae di vítima, eh um mudjer di 60 anu,eh agridi um vizinhu ki fika ferido num joelho, vizinhu teve de ser transportado pa hospital.
Mae atxadu na rua ku um matxim na mo, na ameasa alguen. Eh lebadu pa hospital e sta pensado ma ela tambe ten prublema mental.
Kantu Guarda Nacional bai na kel kasa devido confuson ki staba, es obi alguen ta geme e es bai atxa homi dentu di um cave suju, sukuru ku porta gradeado.
Na cave atxadu um porton fitxadu ku corente e kadeadu, kantu abridu atxadu so homi,num kuartu ku parede forradu ku ferro e staba um munti balde na txon di kuartu.Policia atxa ma la me ki homi ta fazeba necessidade.
Segundu policia ,homi ka staba magru e nem ka tinha sinal ma eh staba na ser maltratado, es atxal ku barba kumpridu, eh lebadu pa hospital pa eh ba ser examinadu.
Policia fla ma, es atxa dentu kel casa um kondison di vivi completamente desumano, e ma kasa sta degradado dentu del, o ki faze autoridades txoma serviço municipal de protecção civil ku delegado de saúde.
Na jornal escrevedu, ma dentu casa atxadu na varios kau, matxins ku facas guardadu, ki segundu vizinhus fla, era uzadu pa ameasas.
Es familia di caboverdianos, dja staba na vivi na Portugal dja ten uns 20 anu.
Polícia gosi sta na investiga es kazu .
fonte: Jornal “O Público”
por_Latn kea_Latn kea_Latn kea_Latn kea_Latn kea_Latn kea_Latn kea_Latn fur_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn por_Latn